Novela zákona o pomoci v hmotnej núdzi prináša napríklad zmeny v okruhu príjmov, na ktoré úrady práce a sociálnych vecí prihliadajú
Zdroj obrázku: SXC/free
Parlament schválil novelu zákona o pomoci v hmotnej núdzi. Novela zákona prináša zmeny v okruhu príjmov, na ktoré úrady práce a sociálnych vecí prihliadajú
.
Do príjmu sa po novom bude započítavať aj 75 percent príjmu získaného na základe dohody o vykonaní práce, čím sa odstráni súčasné zvýhodnenie tohto príjmu oproti iným príjmom zo závislej činnosti. Do príjmu sa však nebudú započítavať príjmy jednorazového charakteru. Ide o príspevok na stravu, cestovné, ubytovanie určené dobrovoľníkovi pri výkone dobrovoľníckej činnosti, náhradu mzdy alebo odmenu za výkon funkcie člena volebnej komisie, vrátený preplatok dane a preplatok na preddavkoch do sumy 50 eur, či doplatok k dôchodku v súvislosti s valorizáciou dôchodkovej dávky.
Novela tiež zmierňuje podmienky posudzovania hodnoty motorových vozidiel na účely hmotnej núdze. Od začiatku budúceho roka bude úradom práce a sociálnych vecí pri posúdení hodnoty auta stačiť odborné stanovisko vyhotovené znalcom. To je totiž podľa rezortu práce menej nákladné a postačujúce. Druhou možnosťou bude preukázanie hodnoty auta faktúrou od predajcu motorového vozidla. "Preukazovanie hodnoty majetku sa nebude vyžadovať pre jedno motorové vozidlo, ktoré bude podľa technického preukazu staršie ako 10 rokov,"
tvrdí ministerstvo práce. Vôbec sa pritom nebude prihliadať na vlastníctvo viacerých motorových vozidiel starších ako 20 rokov.
Sprísňujú sa podmienky posudzovania nároku na aktivačný príspevok pri vykonávaní menších obecných služieb. Podľa ministerstva práce sa totiž vyskytujú prípady ich zneužívania na vznik nároku na aktivačný príspevok, bez reálneho vykonávania menších obecných služieb. "Určuje sa minimálny počet hodín pri vykonávaní menších obecných služieb, ako aj náležitosti a bližšie podmienky dohody, požadované na vznik nároku na aktivačný príspevok,"
uviedlo ministerstvo. Rozsah práce pri výkone menších obecných služieb bude najmenej 10 hodín týždenne.